केरल में कोरोना का कहर जारी, 26701 नए केस मिले, 24 घंटे में 74 मरीजों की मौत
केरल में रविवार को कोविड-19 के 26,701 नये मामले सामने आने के साथ ही कोरोना वायरस से संक्रमितों की कुल संख्या बढ़कर 42,07,838 हो गयी जबकि 74 और मरीजों की मौत के बाद मृतकों की तादाद 21,496 पर पहुंच गयी।
तिरुवनंतपुरम: केरल में रविवार को कोविड-19 के 26,701 नये मामले सामने आने के साथ ही कोरोना वायरस से संक्रमितों की कुल संख्या बढ़कर 42,07,838 हो गयी जबकि 74 और मरीजों की मौत के बाद मृतकों की तादाद 21,496 पर पहुंच गयी। राज्य के स्वास्थ्य विभाग ने एक विज्ञप्ति में यह जानकारी दी। केरल में बीते 24 घंटे के दौरान 1,55,543 नमूनों की कोविड-19 जांच होने के साथ संक्रमण की दर 17.17 प्रतिशत हो गयी है। राज्य में अब तक 3,23,90,313 नमूनों की कोविड-19 जांच हो चुकी है। केरल में बीते 24 घंटे के दौरान कोविड-19 के 28,900 मरीज संक्रमण मुक्त भी हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 39,37,996 हो गयी। राज्य में कोविड-19 के उपचाराधीन मरीजों की संख्या 2,47,791 हो गयी है। विज्ञप्ति के मुताबिक, कोझिकोड जिले में कोविड-19 के सर्वाधिक 3,366 नये मरीज सामने आए। इसके बाद त्रिशूर में 3,214, एर्णाकुलम में 2,915, मालप्पुरम में 2,568, पलक्कड़ में 2,373, कोल्लम में 2,368, तिरुवनंतपुरम में 2,103, कोट्टयम में 1,662, अलाप्पुझा में 1,655, कन्नूर में 1,356, इडुक्की में 1,001 और पथनमथिट्टा में कोरोना वायरस संक्रमण के 947 नये मामले सामने आए।भारत में एक दिन में 42,766 लोगों के कोरोना वायरस से संक्रमित पाए जाने के बाद महामारी के मामलों की संख्या बढ़कर 3,29,88,673 हो गयी जबकि उपचाराधीन मरीजों की संख्या में लगातार पांचवें दिन वृद्धि दर्ज की गयी है। केंद्रीय स्वास्थ्य मंत्रालय के रविवार सुबह आठ बजे तक अद्यतन आंकड़ों के अनुसार, 308 और मरीजों के जान गंवाने से मृतकों की संख्या 4,40,533 हो गयी। उपचाराधीन मरीजों की संख्या बढ़कर 4,10,048 हो गयी जो संक्रमण के कुल मामलों का 1.24 प्रतिशत है जबकि कोविड-19 से स्वस्थ होने की राष्ट्रीय दर 97.42 प्रतिशत है। आंकड़ों के मुताबिक, पिछले 24 घंटे में कोविड-19 के उपचाराधीन मरीजों की संख्या में 4,367 की वृद्धि हुई है। लगातार 70वें दिन संक्रमण के प्रतिदिन सामने आने वाले मामले 50,000 से कम है। मंत्रालय ने बताया कि शनिवार को कोविड-19 का पता लगाने के लिए 17,47,476 नमूनों की जांच की गयी जिससे देश में अभी तक जांचे गए कुल नमूनों की संख्या 53,00,58,218 हो गयी है। दैनिक संक्रमण दर 2.45 प्रतिशत है। साप्ताहिक संक्रमण दर 2.62 प्रतिशत है। पिछले 72 दिनों से यह तीन प्रतिशत से कम है। बीमारी से स्वस्थ होने वाले लोगों की संख्या बढ़कर 3,21,38,092 हो गयी है जबकि मृत्यु दर 1.34 प्रतिशत है। मंत्रालय ने बताया कि देश में इस महामारी से जिन 308 और लोगों ने जान गंवाई है उनमें से 142 की मौत केरल और 64 की महाराष्ट्र में हुई। देश में अब तक कुल 4,40,533 मरीजों की मौत हो चुकी है। इनमें से 1,37,707 लोगों की मौत महाराष्ट्र में, 37,401 की कर्नाटक, 35,000 की तमिलनाडु, 25,082 की दिल्ली, 22,854 की उत्तर प्रदेश, 21,422 की केरल और 18,491 लोगों की मौत पश्चिम बंगाल में हुई।